b'\n_START_ARTICLE_\nSpirit (album de Leona Lewis)\n_START_SECTION_\nProducerea materialului\n_START_PARAGRAPH_\nLa data de 25 aprilie a anului 2007, prin intermediul unui comunicat de pres\xc4\x83 era dezv\xc4\x83luit c\xc4\x83 Simon Cowell \xc8\x99i Clive Davis vor lucra \xc3\xaempreun\xc4\x83 pentru producerea albumului de debut al lui Lewis, intitulat Spirit._NEWLINE_Lewis a \xc3\xaenregistrat piesele incluse pe album \xc3\xaen diferite loca\xc8\x9bii: Londra, Miami, Los Angeles, New York \xc8\x99i Atlanta. Ea a lucrat cu produc\xc4\x83tori renumi\xc8\x9bi precum Dr. Luke, Dallas Austin, Max Martin, Stargate, Walter Afanasieff, Salaam Remi, Kara DioGuardi, Per Magnusson, David Kreuger, Richard Page sau Novel.\n_START_SECTION_\nReac\xc8\x9bia criticilor\n_START_PARAGRAPH_\nAlbumul Spirit a primit recenzii bune din partea criticilor, care au apreciat vocea Leonei Lewis, dar care au criticat banalitatea produsului discografic. Site-ul rom\xc3\xa2nesc BestMusic.ro i-a acordat trei puncte din cinci albumului f\xc4\x83c\xc3\xa2nd urm\xc4\x83toarea recenzie:_NEWLINE_\xe2\x80\x9eNimeni nu poate t\xc4\x83g\xc4\x83dui faptul c\xc4\x83 Leona Lewis are o voce foarte bun\xc4\x83. Problemele intervin atunci c\xc3\xa2nd privim mai \xc3\xaendeaproape \xc3\xaenspre artist\xc4\x83 \xc8\x99i ceea ce face ea. Descoperim, astfel, c\xc4\x83 "Spirit" e doar un alt album de R&B \xc8\x99i pop, construit pe aceea\xc8\x99i re\xc8\x9bet\xc4\x83 ce combin\xc4\x83 baladele melancolice cu track-uri s\xc4\x83lt\xc4\x83re\xc8\x9be de discoteca."_NEWLINE_\xc3\x8entre una \xc8\x99i alta, vocea Leonei nu are timp dec\xc3\xa2t de execu\xc8\x9bie, nu \xc8\x99i de interpretare. \xc8\x98i, oric\xc3\xa2t de bun\xc4\x83 i-ar fi vocea, ea nu poate convinge prin simpla atingere a unor note. "Emo\xc8\x9bia" transmis\xc4\x83 este acel tip de emo\xc8\x9bie pe care arti\xc8\x99tii \xc3\xaenva\xc8\x9b\xc4\x83 s-o mimeze la concursuri gen "American Idol", "X Factor" sau \xe2\x80\x93 de ce nu \xe2\x80\x93 "Megastar". Probabil c\xc4\x83 \xc8\x99i Leonei i s-a spus: "Ce zice textul acolo? Ei, vezi, trebuie s\xc4\x83 simti chestia asta!..."_NEWLINE_A\xc8\x99adar, un album de debut a c\xc4\x83rui single a atins nr.1 \xc8\x99i care, probabil, va mai produce un hit sau dou\xc4\x83 \xc3\xaenainte de a deveni unul din miile albume de duzina din R&B-ul interna\xc8\x9bional. Mariah Carey se va sim\xc8\x9bi pu\xc8\x9bin amenin\xc8\x9bat\xc4\x83, dup\xc4\x83 care se va lini\xc8\x99ti. Leona Lewis, fie va face o schimbare radical\xc4\x83 (\xc8\x99i original\xc4\x83), fie va r\xc4\x83m\xc3\xa2ne \xc3\xaen memoria colectiv\xc4\x83 drept fata cu "Bleeding Love"."\n_START_SECTION_\nSuccesul comercial\n_START_PARAGRAPH_\nSpirit a fost lansat la data de 9 noiembrie, 2007 \xc3\xaen Irlanda, unde a c\xc3\xa2\xc8\x99tigat instantaneu prima pozi\xc8\x9bie \xc3\xaen clasamentul celor mai comercializate albume. Patru zile mai t\xc3\xa2rziu, pe 12 noiembrie, produsul discografic a avut premiera \xc8\x99i \xc3\xaen Regatul Unit, unde a devenit foarte popular \xc3\xaen scurt timp, \xc3\xaenregistr\xc3\xa2nd v\xc3\xa2nz\xc4\x83ri record._NEWLINE_Datorit\xc4\x83 succesului \xc3\xaenregistrat \xc3\xaen Europa, albumul Spirit a fost lansat la data de 8 aprilie, 2008 \xc8\x99i \xc3\xaen Statele Unite ale Americii, unde a intrat \xc3\xaen topul celor mai comercializate produse discografice direct pe pozi\xc8\x9bia cu num\xc4\x83rul \xc3\xaent\xc3\xa2i. Asfel, Leona Lewis a devenit prima interpret\xc4\x83 de origine britanic\xc4\x83 care a debutat pe prima pozi\xc8\x9bie \xc3\xaen acest clasament, din istoria sa. \xc3\x8en America de Nord, a fost comercializat\xc4\x83 o alt\xc4\x83 variant\xc4\x83 a albumului, care con\xc8\x9bine dou\xc4\x83 melodii noi (\xe2\x80\x9eForgive Me" \xc8\x99i \xe2\x80\x9eMisses Glass").'